open-index/open-wikipedia-markdown huggingface dataset:
בוב בראדלי

**רוברט פרנק בראדלי** (נולד ב-3 במרץ 1958) הוא מאמן כדורגל אמריקאי. לשעבר מאמן נבחרת ארצות הברית.

## ביוגרפיה
יליד ניו ג'רזי ובוגר אוניברסיטת פרינסטון.

בראדלי אימן כ-15 שנים בליגת המכללות בתקופה שלפני הקמת הליגה המקצוענית. בהמשך אימן במשך 9 שנים בליגת ה-MLS כולל זכייה בדאבל לשנת 1998 עם השיקגו פייר ובתואר מאמן השנה. ב-2006 מונה למאמן נבחרת ארצות הברית, עימה זכה במספר הישגים ובראשם זכייה בגביע הזהב של CONCACAF ב--2007 והעפלה לשמינית הגמר מונדיאל 2010. לאחר מכן אימן את נבחרת מצרים.

בהמשך פרץ בראדלי אל השוק האירופאי והיה למאמן האמריקאי הראשון לאמן ביבשת. אימן את סטאבק בנורווגיה ב-2014, משם המשיך למועדון הצרפתי לה האבר ולסוונזי סיטי הוולשית, והפך לאמריקני הראשון שמנהל מועדון פרמיירליג, אך פוטר פחות משלושה חודשים לאחר מכן.

ב-2018 חזר בראדלי ל-MLS כדי לסייע בהקמת מועדון הכדורגל לוס אנג'לס, אותם אימן במשך 4 עונות וזכה בתואר מגן האוהדים ומאמן השנה לשנת 2019. החל מ-2021 עבר לאמן אתטורונטו, בה משחק בנו מייקל בראדלי המשמש כקפטן הקבוצה.

## חיים אישיים
בראדלי נשוי ללינדזי, שחקנית לקרוסלשעבר. לזוג בן, מייקל בראדלי ובת בשם ראיין, הנשואה לאנדי רוז, שחקן כדורגל מקצועי בקבוצת ונקובר וייטקאפס.

בנם, מייקל בראדלי, מגדולי שחקני ארצות הברית וקפטן נבחרת ארצו. הקריירות של בראדלי האב והבן הצטלבו במספר מקרים: ב-2004 נבחר מייקל בדראפט על ידי MetroStars כאשר אביו משמש המאמן. בין השנים 2006-2010 אימן בראדלי האב את בנו כמאמן הנבחרת. בשנת 2021 מונה בוב בראדלי למאמן קבוצת טורונטו, בה משמש מייקל קפטן.

## תארים
### כמאמן במועדוני כדורגל
[ממוזער| בראדלי (שורה ראשונה מימין) ונבחרתו פוגשים את [ברק אובמה, ביל קלינטון וג'ו ביידן לפני מונדיאל 2010]]

; שיקגו פייר
* גביע ה-MLS: 1998
* גביע ארצות הברית הפתוח: 1998, 2000

; מועדון הכדורגל לוס אנג'לס
* מגן האוהדים: 2019
* ליגת האלופות של CONCACAF: סגנות: 2020

### כמאמן נבחרות

; ארצות הברית
* גביע הזהב של CONCACAF : אליפות: 2007, סגנות: 2009, 2011
* גביע הקונפדרציות : סגנות: 2009

### תארים אישיים
* מאמן השנה ב-MLS: שנים 1998, 2006, 2019
* היכל התהילה הלאומי לכדורגל

## קישורים חיצוניים

## הערות שוליים

קטגוריה:אמריקאים ילידי ניו ג'רזי
קטגוריה:כדורגלנים אמריקאים
קטגוריה:ניו ג'רזי: כדורגלנים
קטגוריה:מאמני טורונטו
קטגוריה:מאמני סוונזי סיטי
קטגוריה:מאמני נבחרת מצרים בכדורגל
קטגוריה:מאמני נבחרת ארצות הברית בכדורגל
קטגוריה:מאמני ניו יורק רד בולס
קטגוריה:מאמני כדורגל אמריקאים
קטגוריה:מאמני מונדיאל 2010
קטגוריה:מאמני קופה אמריקה 2007
קטגוריה:בוגרי אוניברסיטת פרינסטון
קטגוריה:חברי היכל התהילה הלאומי לכדורגל
קטגוריה:אמריקאים שנולדו ב-1958
Tú Quieres Volver

"**Tú Quieres Volver**" (בעברית: "**אַתָּה רוֹצֶה לַחֲזוֹר**") הוא סינגל שהוקלט על ידי הזמרת-יוצרת האנגלייה שרה ברייטמן, מתוך אלבום האולפן החמישי שלה, *[[Timeless (אלבום של שרה ברייטמן)|Timeless]]*. השיר יצא לאור בשנת 1997, כסינגל הרביעי מתוך האלבום, על ידי חברת התקליטים איסט וסט רקורדס. הוא נכתב על ידי חברי להקה ג'יפסי קינגס.

כאשר הופץ ברחבי העולם, צורפו אליו השירים "O mio babbino caro" ו-"Heaven Is Here".

## רקע וכתיבה
השיר "Tú Quieres Volver" בוצע והוקלט גם על ידי ג'יפסי קינגס ונכלל באלבום, *Gipsy Kings*. גרסתה של הלהקה זכתה להצלחה באזורים שונים ברחבי העולם. בשנת 2001, הוציאה ברייטמן את אלבום האוסף, *[[The Very Best of 1990–2000]]*, בו נכלל השיר. בשנת 2006 הוציאה את, **, בו נכלל גם כן.

פרק זמן לצאתה, עלתה הגרסה של השיר משנת 1987, לרשת הזרמת המדיה ספוטיפיי, תוך שהצליחה לצבור שם למעלה מ-13 מיליון השמעות.

## וידאו קליפ
עבור "Tú Quieres Volver" לא יצא וידאו קליפ רשמי, אך ב-15 במאי 2011 פורסם לראשונה ביוטיוב סרטון הכולל הופעה של ברייטמן עם השיר, כשברקע ישנה תזמורת. אותה ההופעה הצליחה לצבור למעלה מ-100,000 צפיות בסך הכול. סרטון מילים לא רשמי של "Tú Quieres Volver" פורסם ביוטיוב ב-2 בספטמבר 2013.

ב-16 בפברואר 2012, פורסם ביוטיוב סרטון מילים של השיר, שהצליח לצבור קרוב למיליון צפיות.

## מיקומי שיא

## קישורים חיצוניים

## הערות שוליים

קטגוריה:שירי שרה ברייטמן
קטגוריה:שירים בספרדית
Young Turks

"**Young Turks**" הוא שיר של המוזיקאי הבריטי רוד סטיוארט, שנכתב על ידו עם קארמיין אפיס, קווין סוויגר ודואן היצ'ינגס עבור האלבום *Tonight I'm Yours* משנת 1981. באותה שנה הוא יצא כסינגל השני מתוך האלבום דרך וורנר רקורדס.

הרעיון המרכזי של השיר מגיע מהמפלגה הלאומנית והחילונית שנולדה באימפריה העות'מאנית בתחילת המאה ה-20, שנקראה הטורקים הצעירים. השיר עוסק באדם שעוזב את עיר הולדתו עם חברתו ההריונית. בשיר נוספו סינתיסייזרים ומכונת תופים שנתנו לו את האלמנט שסיווג את השיר כחלק מהגל החדש והסינת'-פופ.

"Young Turks" ו-"Tonight I'm Yours (Don't Hurt Me)" הם שני הסינגלים המצליחים ביותר באלבום Tonight I'm Yours. "Young Turks" הגיע למקום החמישי בבילבורד הוט 100 בארצות הברית, והגיע למקום ה-11 במצעד הסינגלים הבריטי. הוא הגיע גם למקום הראשון בישראל והצליח להגיע לעשירייה הראשונה במדינות כמו בלגיה, קנדה ואירלנד.

## מיקומי שיא

## קישורים חיצוניים

קטגוריה:שירים באנגלית
קטגוריה:שירים על בני נוער
קטגוריה:שירי אלקטרופופ
קטגוריה:שירי גל חדש
קטגוריה:שירי סינת'-פופ
קטגוריה:סינגלים בהוצאת וורנר רקורדס
קטגוריה:שירי רוד סטיוארט
רוברט מקאליס

**רוברט מקאליס** (21 במאי 1942 - 8 במאי 2019) היה פרופסור להנדסת חשמל במכון הטכנולוגי של קליפורניה הידוע בעיקר בזכות עבודתו בתורת האינפורמציה. חתן פרס שאנון לשנת 2004 וזוכה 2009 במדליית IEEE אלכסנדר גרהם בל. נבחר לאקדמיה הלאומית להנדסה ב-1998.

נולד בוושינגטון די.סי., וגדל בבולטימור, מקאליס למד במכון הטכנולוגי של קליפורניה וסיים שם בשנת 1967 לימודי דוקטורט במתמטיקה.

מקאליס החל לעבוד במעבדת הנעת סילון של המכון הטכנולוגי של קליפורניה עד 1978. מ-1978 עד 1982 הוא שימש כפרופסור למתמטיקה ופרופסור מחקר במעבדת המדע באוניברסיטת אילינוי.

ב-1982 חזר למכון הטכנולוגי של קליפורניה ופרש ב-2007. במכון הטכנולוגי של קליפורניה זכה בחמישה פרסי הוראה. משנת 1978 ועד פרישתו, מקאליס ייעץ למעבדת הנעת סילון בנוגע לתוכניות קידוד לתיקון שגיאות.

היו לו שלוש בנות ובן אחד. מקאליס מת בפסדינה, קליפורניה ב-8 במאי 2019.

## פרסים ואותות כבוד
* עמית המכון למהנדסי חשמל ואלקטרוניקה (1984) 
* עמית של IEEE Theory Society

## ראו גם
* הצפנת מקאליס

## קישורים חיצוניים

## הערות שוליים

קטגוריה:אמריקאים ילידי וושינגטון די. סי.
קטגוריה:עמיתי IEEE
קטגוריה:בעלי תואר דוקטור מהמכון הטכנולוגי של קליפורניה
קטגוריה:סגל המכון הטכנולוגי של קליפורניה
קטגוריה:אמריקאים שנולדו ב-1942
קטגוריה:אמריקאים שנפטרו ב-2019
By Your Side (שיר של קלווין האריס)

"**By Your Side**" הוא סינגל של הדי ג'יי והמפיק המוזיקלי הסקוטי, קלווין האריס, בהשתתפות הזמר האנגלי, טום גרנן, שיצא, על ידי סוני מיוזיק אנטרטיינמנט, ב-4 ביוני 2021. השיר נמצא בגרסה המיוחדת של אלבום האולפן השני של טום גרנן, *Evering Road*.

נכון לינואר 2022, השיר הושמע למעלה מ-127 מיליון פעמים בספוטיפיי.

## ביקורת
אלי מאלינס, מהאתר *We Rave You*, תיארה את השיר כהמנון הקיץ החיוני ביותר לשנת 2021, וכתבה כי "ההשפעה של גרנן נשמעת ולא רק דרך השירה אלא גם דרך הגיטרות המהנות והאופטימיות שניתן למצוא לאורך כל הדרך, והאריס בכושר שיא עם הפקות אופטימיות וסינת'ים שאפשר לרקוד איתם".

## וידאו קליפ
הווידאו קליפ, שבוים על ידי אמיל נאוה, יצא בערוץ היוטיוב של קלווין האריס ב-11 ביוני 2021. נכון לינואר 2022, הווידאו קליפ נצפה למעלה מ-17 מיליון פעמים.

ג'ייסון הפלר, מ-EDM.com, תיאר את הווידאו קליפ כ-"קליידוסקופי" וכ-"פרויקט אור-קולי מבעבע שמתחבר בצורה מושלמת עם המנגינה שטופת השמש".

## מיקומי שיא

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:שירי קלווין האריס
קטגוריה:שירי טום גרנן
קטגוריה:שירים באנגלית
קטגוריה:שירים שנכתבו על ידי קלווין האריס
קטגוריה:שירי מוזיקת האוס
A Room with a View (Doretta's Dream)

"****" (בעברית: "**חֶדֶר עִם נוֹף (הַחֲלוֹם שֶׁל דּוֹרְטָה)**") הוא סינגל שהוקלט על ידי הזמרת-יוצרת האנגלייה שרה ברייטמן, מתוך פסקול הסרט, "זיכרונות אהבה מפירנצה" (1986). השיר יצא לאור כחלק מפסקול הסרט ותיפקד כשיר הנושא של הסרט. הוא הופק על ידי אנדרו לויד ובר.

השיר מתבסס על אריה בשם "Chi il bel sogno di Doretta" ("Doretta's Beautiful Dream").

## רקע וכתיבה
השיר נכתב על ידי ג'אקומו פוצ'יני וצ'ארלס הארט והופק על ידי אנדרו לויד ובר. הוא הופץ כחלק מפסקול הסרט "זיכרונות אהבה מפירנצה" (1986), סרט קולנוע בריטי נושא פרסים משנת 1986, אשר עובד למסך על ידי רות פראוור-ג'אבוולה על פי רומן בעל אותו השם מאת א.מ. פורסטר. כמו כן, היה לשיר הנושא של הסרט.

"" נכלל באלבום *[[Encore (אלבום של שרה ברייטמן)|Encore]]*, בשם "Chi il bel sogno di Doretta".

## מיקומי שיא

## היסטוריית יציאות לאור

## קישורים חיצוניים

## הערות שוליים

קטגוריה:שירי שרה ברייטמן
קטגוריה:שירים באנגלית
קטגוריה:שירים מסרטי קולנוע
קטגוריה:שירים על חלומות
קטגוריה:סינגלים בהוצאת פולידור רקורדס
חוסאם בשארה

**חוסאם בשארה** (נולד ב-12 במרץ 1969) הוא מנהל ישראלי והערבי ישראלי הראשון שמונה ליו"ר חברה ממשלתית גדולה. שימש כיו"ר דירקטוריון רכבת ישראל וחוצה ישראל.

## ביוגרפיה
בשארה הוא תושב שכונת כבאביר שבחיפה, רו"ח במקצועו ושותף במשרד רו"ח. בשארה גדל במעלות תרשיחא ולמד חשבונאות וכלכלה באוניברסיטה העברית.

בשארה נשוי לדוריס, אדריכלית ולהם 3 ילדים. במשך 14 שנים היה מרצה ללימודי ביקורת בחוג לחשבונאות באוניברסיטת חיפה.

כיהן כחבר המועצה הציבורית המייעצת של מפעל הפיס.

בשנת 2013 מונה לחבר דירקטוריון ברכבת ישראל והיה יו"ר ועדות הכספים והביקורת. ביולי 2015 מונה ליו"ר הדירקטוריון, בשארה הוא הערבי הישראלי הראשון שמכהן בתפקיד יו"ר בחברה ממשלתית גדולה. ביולי 2016 פרש מתפקידו.

ב-2016 מונה ליו"ר חברת חוצה ישראל. בתפקיד זה כיהן עד לשנת 2021.

בפברואר 2021 מונה בשארה לחבר מליאת הרשות לניירות ערך.

## הערות שוליים

קטגוריה:רואי חשבון ישראלים
קטגוריה:ערבים ישראלים
קטגוריה:דירקטורים ישראלים
קטגוריה:בוגרי האוניברסיטה העברית בירושלים
קטגוריה:ישראלים שנולדו ב-1969
קטגוריה:מעלות-תרשיחא: אישים
קטגוריה:חיפה: אישים
קטגוריה:כבאביר: אישים
אפרים שניאור

**אפרים (אפי) שניאור** (14 בינואר 1951 – 8 באוקטובר 1973) היה מפקד פלוגה בחטיבת גולני שעוטר בעיטור העוז על הובלת כוח חילוץ וכיבוש עמדה במוצב החרמון הכבוש, תחת אש, במלחמת יום הכיפורים.

## ביוגרפיה
שניאור נולד ב-14 בינואר 1951 במקוה ישראל לנעמי וליהושע, תחילה התגוררה משפחתו בקיבוץ דברת ולאחר מכן בבאר שבע. כשהיה בן 14 הצטרף, בשנת 1965, למחזור הראשון של הפנימייה הצבאית לפיקוד שליד הגימנסיה העברית "הרצליה" בתל אביב.

באוגוסט 1969 התגייס שניאור לקורס טיס, אך לאחר זמן מה התנדב לעבור לחטיבת גולני. הוא עבר קורס מ"כים, קורס קצינים, וקורס קציני חי"ר. הוא נשלח לקורס מפקדי פלוגות אך נקרא לשוב לגדודו לאחר שבועיים, לתפקיד מפקד פלוגה.

במלחמת יום הכיפורים לחם שניאור לאחר שסיים תפקיד מפקד פלוגה בחטיבת גולני והיה בחופשה בין 2 תפקידים. ב-8 באוקטובר, במהלך הניסיון הראשון לכיבוש החרמון, הצטרף לגדוד 17 כדי להוביל אותם אל המוצב בו ישבו חיילי פלוגתו לשעבר, ושאותו הכיר מתקופת היותו מפקד המוצב כשנתיים לפני המלחמה. במהלך הקרב, נפגע שניאור לאחר הסתערות על עמדה תחת אש ונהרג.

לאחר שנפל הועלה בדרגה לדרגת סרן, והוענק לו עיטור העוז בגין המעשה הר"מ:

במכתב תנחומים למשפחה השכולה כתב מפקדו: "אנשי המפקדה לא חיבבו במיוחד את אפי, על היותו לוחם לצדק מוחלט ויושר. אם היה שטח שאפי לא היה מוכן לוויתור כמלוא הנימה - היה זה הדאגה לחייל, לפרט. למרות חילוקי הדעות לא הייתי מחליף אותו בשום מ"פ אחר בגדוד, כי תמיד העדפתי קצינים שצריך לעצור אותם, מאשר כאלה שצריך לדחוף אותם. אפי היה לוחם ממדרגה ראשונה. הצלחתו כקצין באה לו, לא במעט, בזכות היותו חייל טוב".

שניאור הוא אחד מששת הסרנים המונצחים בחורשת הסרנים.

## קישורים חיצוניים
* 
* 

## הערות שוליים

קטגוריה:מעוטרי עיטור העוז במלחמת יום הכיפורים
קטגוריה:בוגרי הפנימייה הצבאית לפיקוד תל אביב
קטגוריה:חללי צה"ל במלחמת יום הכיפורים
קטגוריה:חיילי חטיבת גולני
קטגוריה:בוגרי הפנימייה הצבאית לפיקוד מעוטרי עיטור העוז
קטגוריה:אישים הקבורים בבית הקברות הצבאי בבאר שבע
קטגוריה:מפקדי פלוגות במלחמת יום הכיפורים
קטגוריה:חיילי חיל הרגלים במלחמת יום הכיפורים
קטגוריה:ישראלים שנולדו ב-1951
קטגוריה:ישראלים שנפטרו ב-1973
הקלאסיקו (כדורסל)

**הקלאסיקו** (בספרדית וקטלאנית: **El Clásico**) הוא השם שניתן למשחקי הכדורסל בין ריאל מדריד ממדריד, בירת ספרד לברצלונה מברצלונה, בירת קטלוניה, שתי הקבוצות העיקריות בכדורסל בספרד.

## רקע

## סטטיסטיקות ראש בראש

נכון ל-4 בינואר 2026.

## שחקנים ששיחקו בשני המועדונים

## ראו גם
*הקלאסיקו
*ריאל מדריד (כדורסל)
*ברצלונה (כדורסל)

קטגוריה:ריאל מדריד (כדורסל)
קטגוריה:ברצלונה (כדורסל)
קטגוריה:ספרד: כדורסל
קטגוריה:מדריד: תחרויות ספורט
קטגוריה:ברצלונה: תחרויות ספורט
קטגוריה:יריבויות בספורט
Hurts 2B Human (שיר)

"**Hurts 2B Human**" הוא סינגל שיווקי של הזמרת האמריקאית, פינק, בשיתוף הזמר האמריקאי, חאליד, שיצא, על ידי חברת התקליטים RCA רקורדס, ב-22 באפריל 2019. השיר נמצא באלבום האולפן השמיני שלה, *[[Hurts 2B Human]]*. השיר יצא לרדיו ב-30 באוגוסט 2019. השיר נכתב על ידי פינק, טדי גייגר, אופי, אסקרדו, סקוט האריס וחאליד, והופק על ידי אודגארד.

נכון לאפריל 2024, השיר הושמע למעלה מ-115 מיליון פעמים בספוטיפיי.

## וידאו קליפ
הווידאו קליפ של השיר יצא בערוץ היוטיוב של פינק ב-18 בספטמבר 2019. נכון לינואר 2022, הווידאו קליפ נצפה למעלה מ-32 מיליון פעמים.

## מיקומי שיא

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:שירי פינק
קטגוריה:שירי חאליד
קטגוריה:שירים באנגלית
קטגוריה:שירים שנכתבו על ידי טדי גייגר
קטגוריה:שירים שנכתבו על ידי סקוט האריס
קטגוריה:שירים שנכתבו על ידי פינק
קטגוריה:שירי פופ רוק אמריקאיים
קטגוריה:שירי פלטינה באוסטרליה
סליילסה

**סליילסה** (, הגייה: ), היא עיר בדנמרק הממוקמת במערב האי שלן. העיר היא מקום מושבה של המועצה האזורית של סליילסה והיא הגדולה ביותר במועצה.

## היסטוריה
סלייסה הייתה מיושבת כבר בימי הביניים. טרלרבורג, מבצר הגנה ויקינגי, שכן באזור הסמוך לסליילסה של היום במהלך התקופה הוויקינגית, הוא נבנה בשנת 980 לספירה. במאה האחת עשרה לספירה נבנתה במקום כנסייה וסליילסה הפכה למרכז הטבעת מטבעות.

אנטבורסקוב, המנזר הסקנדינבי הראשי של מסדר יוחנן הקדוש של בית החולים בירושלים נבנה במהלך המאה השתים עשרה על ידי ולדמר הראשון, מלך דנמרק ושכן כקילומטר דרומית לעיר סליילסה.

אריק החמישי, מלך דנמרק, העניק לסליילסה מעמד של עיירת שוק בשנת 1288, הדבר העניק לעיר שורה של הטבות ופריווילגיות ותרם לכלכלתה, אם כי העמיד אותה במצב של תחרות עם הערים הסמוכות: קורסר וסקאלסקר. בסוף המאה השמונה עשרה נבנה כביש מקורסיר לקופנהגן והוא עבר בסליילסה.

## קישורים חיצוניים

* 
* 

## הערות שוליים

קטגוריה:דנמרק: ערים
פראנס אינטר

**פראנס אינטר** (בצרפתית: ***France Inter***) היא תחנת רדיו ציבורית וחלק מ-"רדיו פראנס" (תאגיד הרדיו הציבורי הצרפתי). קהל היעד של התחנה הוא הציבור הכללי. התחנה שואפת לספק לציבור הצרפתי שירות שידור מלא הכולל חדשות ותוכניות אחרות, רציניות וגם מבדרות, עם דגש ליברלי ועם תערובת אקלקטית של מוזיקה. התחנה משודרת בגלי FM ברשת לאומית של משדרים, וגם באינטרנט.

## היסטוריה
פראנס אינטר נוסדה כחלק מהארגון מחדש של השידור הציבורי בצרפת לאחר סוף מלחמת העולם השנייה כ"פאריס-אינטר" ונחשבה לתחנת הרדיו הכללית של הציבור הצרפתי. התחנה שינתה את שמה ל"פראנס 1" ב-1958. הציבור התקשה להתרגל לשם החדש, ושלוש שנים לאחר שינוי השם התחנה שינה את שמה בחזרה ל"פאריס-אינטר" עם הכותרת המשנית "פראנס 1". באוקטובר 1963, הרשתות "פראנס 1" ו"פראנס 2" אוחדו ל"RTF אינטר", ששמה שונה ל"פראנס אינטר" ב-8 בדצמבר.

האתגר העיקרי שעמד בפני התחנה בזמן הארגון מחדש של השידור הציבורי בשנות השישים היה התחנות הפרטיות החדשות, "תחנות פריפריאליות" (ספציפית RTL ו"אירופה 1", ששידרו בעזרת משדרים עוצמתיים מחוץ לצרפת) שהצליחו לשבות את רוב ציבור מאזיני הרדיו הצרפתי מאז המלחמה. כדי להתחרות בתחנות החדשות התחנה אימצה סגנון שידור מודרני שהתאפיין בצבירת מוניטין על חופש שידור רחב יותר, והשפעה ממשלתית מועטה.

נוסף על המודרניזציה שהתחנה נקטה כדי להתחרות בתחנות הרדיו הפרטיות, פראנס אינטר הדגישה את החופש שלה מלחצים פרסומיים - למרות שהתחנה כן משדרת מספר מוגבל של פרסומות פרטיות. התחנה עם זאת מציגה את עצמה כתחנת רדיו ציבורית אינטליגנטית הנגישה לציבור הרחב תחת הסיסמה "*Écoutez la différence* ("הקשיבו להבדל").

## תוכניות
לכמה מתוכניות הרדיו של פראנס אינטר, יש אבן דרך בהיסטוריה של הרדיו הצרפתי, ביניהן:
* *Le Masque et la Plume*, ביקורת אמנות ממבקרים-כתבים. (משודרת מאז *13 בנובמבר 1955*)
* *Le Jeu des 1000 euros*, תוכנית ידע כללי. (משודרת מאז *19 באפריל 1958*)
* *La marche de l'histoire*, תוכנית דוקומנטרית יומית על נושא היסטורי ספציפי. (משודרת מאז *1999*)
* *Le téléphone sonne*, תוכנית דיונים אקטואליים (משודרת מאז *1978*)
* *Là-bas si j'y suis*, תוכנית דיווחים (*1984-2014*)
* *Le sept neuf*, תוכנית חדשות הבוקר (משודרת מאז *1982*)
* *classique avec Dessay*, תוכנית מוזיקה קלאסית (משודרת מאז *1992*)

## קישורים חיצוניים

* 

## הערות שוליים

קטגוריה:אירופה: תחנות רדיו
קטגוריה:צרפת: תרבות
הקונגרס הציוני העולמי העשרים ואחד

ממוזער|הפתיחה החגיגית של הקונגרס הציוני העולמי העשרים ואחד
**[[הקונגרס הציוני העולמי|הקונגרס הציוני]] העשרים ואחד** הייתה ועידה אשר התקיימה בין 15 ל-16 באוגוסט 1939 בה"גראן תיאטר", בית האופרה של ז'נבה. בקונגרס השתתפו כ-600 צירים, יו"ר הקונגרס היה ד"ר חיים ויצמן.

בקונגרס נדחו גזרות הספר הלבן של אותה שנה.

הקונגרס נערך מספר שבועות לפני פרוץ מלחמת העולם השנייה והתפזר בבהילות כדי שהצירים יספיקו לחזור לארצותיהם.

זהו הקונגרס האחרון שבו צירי מזרח אירופה היו רוב.

בעקבות המלחמה לא התכנס הקונגרס שוב עד 1946.

## קישורים חיצוניים

* ארכיון
* , 
* 
* 
* 

## הערות שוליים

קטגוריה:ציריך
קטגוריה:1937
21
קטגוריה:ציונות בשווייץ
איזה חייל נהדר

"**איזה חייל נהדר**" (1982) הוא ציור מאת האמן הישראלי משה גרשוני.

## תיאור
בשנת 1982, ימי ראשית מלחמת לבנון הראשונה, הציג גרשוני סדרה של עבודות, שאופיינו בשימוש בצבע צהוב ובהם דימויי דגלים ועצים. "איזה חייל נהדר", מציג תערובת של דימויים האופייניים ליצירתו של משה גרשוני בסדרה בפרט ובראשית שנות ה-80 של המאה ה-20 בכלל. במרכז הציור אבוקת אש אדומה גדולה. סביבה מתפתלת מגילה ארוכה, שבסיסה הוא גוף שחור דק, כמעיין קב. על המגילה מופיע ציטוט מספר ירמיהו (ל', ז): "הוי כי גדול היום ההוא מאין כמהו ועת צרה היא ליעקב וממנה יושע". שלהבת האש משמשת את גרשוני ביצירותיו בעיקר כאזכור של עקדת יצחק.

דימוי נוסף המופיע במרכז הוא דגל גדול מתנפנף, הצבוע בצבע צהוב עז, ובמרכזו פס צבע ירוק. שרה ברייטברג-סמל וגדעון עפרת תיארו דגל זה, המופיע ברבות מיצירתותיו של האמן משנות ה-80, כביטוי לזהות אישית. הדגל תלוי על נס דקיק, המצויר בעזרת קווי עיפרון. קצה הנס הוא מעיין דימוי צמחי מעוגל. בסיס הנס הוא בצורת משולש ובתוכו כתוב הטקסט: "העץ של וינסנט האקוורל של שטרייכמן החייל הוא שלי. לאן הוא הלך?". אלו מציגים מקצת מן הדימויים התרבותיים של גרשוני באותה עת - וינסנט ואן גוך, יחזקאל שטריכמן והדמות ההומוארוטית של החייל, המשמש כמושא תשוקה וכביטוי לאובדן גם יחד. בחלקו העליון של הציור פס כחול ותחתיו רשומה הכתובת שהפכה לשמו של הציור - "איזה חייל נהדר".

הציור הוצג בתערוכת היחיד של משה גרשוני "מקרה בני האדם ומקרה הבהמה: משה גרשוני, ציורים 1986-1980", שהתקיימה במוזיאון ישראל, ירושלים בשנת 1986. כיום נמצא הציור באוסף בנו כלב.

## הערות שוליים

קטגוריה:משה גרשוני: ציורים
קטגוריה:ציור ישראלי
קטגוריה:ציורים משנות ה-1980
קטגוריה:יצירות משנת 1982
פראנס קולטור

**פראנס קולטור** (בצרפתית: ***France Culture***) היא תחנת רדיו ציבורית צרפתית המהווה חלק מ-"רדיו פראנס" (תאגיד הרדיו הציבורי הצרפתי). תוכניית התחנה מורכבת ממגוון רחב של תוכניות בעלות תמות היסטוריות, פילוסופיות, סוציו-פוליטיות ומדעיות. (כולל דיבייטים, דיונים, וכתבות דוקומנטריות), ונוסף על כך גם מחזות רדיו, תוכניות ניסיוניות, ותוכניות בנושאים ספרותיים. התחנה משודרת בכל צרפת בתדר FM וגם נגישה באינטרנט.

## היסטוריה
פראנס קולטור נוסדה ב-1945 כ"**Programme National**" כחלק מתאגיד השידור הציבורי הצרפתי (RTF). התחנה שינתה את שמה ל"פראנס 3" ב-1958 ול-"**RTF Promotion**" ב-1963. התחנה אימצה את שמה הנוכחי מאוחר יותר באותה שנה. Programme National במקור הייתה אחראית לשידור מרבית המוזיקה הקלאסית מתוך כל רשת הרדיו הציבורי הצרפתי. עם זאת, מאז היווסדות תחנת הרדיו הייחודית לכך ב-1953 - "פראנס מוזיק", פראנס קולטור הפכה להיות תחנת רדיו המורכבת מתוכניות דיבור במקום מוזיקה באופן כמעט מוחלט.

## קישורים חיצוניים

* 

* מפת רשת משדרי הרדיו של פראנס קולטור

קטגוריה:אירופה: תחנות רדיו
קטגוריה:צרפת: תרבות
הקונגרס הציוני העולמי העשרים

**[[הקונגרס הציוני העולמי|הקונגרס הציוני]] העשרים** התקיים ב-3 עד 16 באוגוסט 1937, בעיר ציריך שבשווייץ, ונערך בסימן 40 שנה לקונגרס הציוני הראשון.

ד"ר חיים ויצמן נבחר שוב לנשיא ההסתדרות הציונית העולמית.

## החלטות הקונגרס
[ממוזער|257x257px|ועדת פיל הציעה לחלק את ארץ ישראל המערבית כך שהשטח הצבוע ירוק במפה יועד עבור המדינה הערבית ל[ערביי ארץ ישראל ויהיה חלק מהמדינה הערבית ממזרח לנהר הירדן - אמירות עבר הירדן ואילו יתרת השטח, הצבוע תכלת, כ-17% מארץ ישראל המערבית (כ-4% מהשטח שיעדה ועידת סן רמו לבית הלאומי היהודי) נועדה למדינה היהודית. השטח בצבע בז' נועד להישאר בידיים בריטיות|ימין]]
בתגובה לוועדת פיל, ייפה הקונגרס את כוחה של ההנהלה הציונית לנהל משא ומתן עם הממשלה הבריטית על הקמת מדינה יהודית ולא על חלוקת ארץ ישראל המערבית. אולם, למעשה, משום שוועדת פיל לא העמידה חלופה להקמת מדינה יהודית שאינה כרוכה בחלוקה, אימץ הקונגרס את עקרון החלוקה אף שהדבר נעשה בעקיפין ובהתניה מסוימת.

דוד בן-גוריון הכריז בקונגרס: "זכותנו על הארץ – על הארץ כולה – קיימת ועומדת לעד".

## ממשתתפי הקונגרס
* מנחם אוסישקין - ראש ציוני ציון, עמד בראשות "הכנסייה הארצישראלית" וקק"ל.
* ישראל גולדשטיין - ממנהיגי הפלג הציוני של יהדות ארצות הברית.

## ראו גם
* ועדת פיל – תגובות היישוב היהודי

## הערות שוליים

קטגוריה:ציריך
קטגוריה:1937
20
קטגוריה:ציונות בשווייץ
Nothing Really Matters (שיר של טייסטו ובקי היל)

"**Nothing Really Matters**" הוא סינגל של הדי ג'יי והמפיק המוזיקלי ההולנדי, טייסטו, והזמרת-יוצרת הבריטית, בקי היל, שיצא, על ידי מיוזיקל פרידום רקורדס, PM:AM רקורדינגס ויוניברסל מיוזיק גרופ, ב-17 באפריל 2020. השיר נמצא באלבום האולפן השביעי של טייסטו, *[[The London Sessions (אלבום של טייסטו)|The London Sessions]]*. השיר נכתב על ידי ג'וש רקורד, קרן פול, גורגון סיטי, אולי גרין, בקי היל, ריאן אשלי וטייסטו, והופק על ידי גורגון סיטי, טייסטו, סרג'יו פופקן וריאן אשלי.

נכון לינואר 2022, השיר הושמע למעלה מ-43 מיליון פעמים בספוטיפיי.

## וידאו קליפ
הווידאו קליפ יצא בערוץ היוטיוב של טייסטו ב-7 במאי 2020. נכון לינואר 2022, הווידאו קליפ נצפה למעלה מ-1.4 מיליון פעמים.

## מיקומי שיא

## היסטוריית יציאות לאור

## קישורים חיצוניים

## הערות שוליים

קטגוריה:שירי טייסטו
קטגוריה:שירי בקי היל
קטגוריה:שירים באנגלית
קטגוריה:שירים שנכתבו על ידי בקי היל
קטגוריה:שירים שנכתבו על ידי טייסטו
הקונגרס הציוני העולמי השישה עשר

**[[הקונגרס הציוני העולמי|הקונגרס הציוני]] השישה עשר** התקיים ב-29 ביולי - 10 באוגוסט 1929 בעיר ציריך שבשווייץ.

הקונגרס עמד בסימן העלייה החמישית ושיפור המצב הכלכלי בארץ-ישראל ואושרה בו הקמתה של הסוכנות היהודית.

## הרכב הקונגרס
יו"ר הקונגרס היה ד"ר חיים ויצמן.

לקונגרס באו נציגים מ-26 מדינות, הרוויזיוניסטים בקונגרס זכו ל-21 צירים בקונגרס.

## מנושאי הקונגרס
### הקמת הסוכנות היהודית

בקונגרס אושרה הקמתה של הסוכנות היהודית, לנשיא הסוכנות נתמנה ד"ר חיים ויצמן שהיה גם נשיא ההסתדרות הציונית העולמית. ובתום ישיבות הקונגרס, במעמד חגיגי נתקיים הכנס הראשון של הסוכנות.

בין האישים הלא ציונים שהשתתפו בוועידת היסוד בלטו פרופ' אלברט איינשטיין, לאון בלום ולואי מרשל מראשי יהדות ארצות הברית. האגודה המרכזית של אזרחים גרמנים בני הדת היהודית קיימה דיון בשאלת ההצטרפות לסוכנות היהודית והוחלט ברוב של 48 נגד 35 שלא להצטרף אליה.

### נאומו של ז'בוטינסקי
לפני הקונגרס אירעה התנגשות במושב אספת הנבחרים, שנערך ב-3 ביולי בתל אביב. זאב ז'בוטינסקי נזדעזע מגילויי האלימות אשר הפגינו נציגי השמאל כלפי תומכיו, ובמאמר בשם "שנאה", כתב: "באספה יהודית, בתוך עיר יהודית לגמרי, ראיתי בני אדם מוכים [...] הבעה כזו של שנאה לא-אנושית לא ראיתי אפילו ברוסיה, אפילו לא בין הערבים בימי פרעות ירושלים".

בנאומו בקונגרס האשים ז'בוטינסקי את ההנהלה הציונית בכך שהיא מתייחסת בקלות ראש לתלונות היישוב נגד ממשלת המנדט ובעיקר התנגד לצירוף נציגים לא ציוניים שלא נבחרו על-ידי איש להנהלת הסוכנות היהודית. הוא קרא בנאומו להקמת מדינה יהודית משני עברי הירדן (הצעה שנדחתה בקונגרס הציוני ה-17).

## ראו גם
* הסוכנות היהודית#הקמת הסוכנות היהודית
* העלייה החמישית

## קישורים חיצוניים
* נאום זאב ז'בוטינסקי בקונגרס הציוני הט"ז, "הזדון האנטי־ציוני של האדמיניסטרציה הבריטית בארץ".

## הערות שוליים

קטגוריה:ועידות ציוניות לפני קום המדינה
קטגוריה:ציריך
קטגוריה:1929
16
קטגוריה:ציונות בשווייץ
גרמניה באירוויזיון 2022

**[[גרמניה באירוויזיון|גרמניה]] השתתפה ב[[אירוויזיון 2022]]**, שהתקיים בטורינו, איטליה. זו הייתה השתתפותה ה-65 במספר של גרמניה בתחרות הזמר של האירוויזיון. מאליק האריס ייצג את גרמניה בתחרות עם השיר "Rockstars", לאחר שניצח בתחרות בשם *Germany 12 Points*, שהופק על ידי רשות השידור הגרמנית ARD.

## רקע

קדם לאירוויזיון 2022, גרמניה השתתפה באירוויזיון שישים וארבע פעמים, מאז הופעת הבכורה שלה באירוויזיון 1956. היא הגיעה למקום הראשון פעמיים: באירוויזיון 1982 עם השיר "Ein bißchen Frieden" של ניקול ובאירוויזיון 2010 עם השיר "Satellite" בביצועה של לנה מאייר-לנדרוט. בשנת 2021 הנציג הגרמני ינדריק זיגוורט, שהופיע עם השיר "I Don't Feel Hate", הגיע למקום העשרים וחמישה עם 3 נקודות.

ב-19 במרץ אישרה רשות השידור הגרמנית את השתתפותה באירוויזיון 2022. בשנים 2020–2021 הרשות בחרה את נציגיה באמצעות ועדה פנימית שהוקמה למטרה זו. ב-3 בנובמבר אותה השנה נודע כי יופק קדם לאומי שיבחר את הנציג והשיר הגרמני לתחרות.

## לפני האירוויזיון
*Germany 12 Points* התקיים ב-4 במרץ 2022 בסטודיו "ברלים אדלרשוף" בברלין, בהנחיית ברברה שנברגר. שודרה בערוצים Das Erste ו-One, בתשעת ערוצי הרדיו של ARD ובאתר האינטרנט שלה. צפו במשדר 3.25 מיליוני נפשות בגרמניה בלבד.

ב-4 בנובמבר פתחה רשות השידור הגרמנית את תקופת הגשת השירים, שהסתיימה ב-30 בנובמבר. לאחר מכן, היא הכריזה כי הוגשו לה 944 שירים. ועדה שהואמנה על ניפוי השירים בחרה שישה שירים בלבד שיעלו לשלב הבא. הוועדה הורכבה מאלכסנדרה וולפסלאסט (ראש המשלחת הגרמנית לאירוויזיון), מייקה נט (המפיק המוזיקלי של NDR2), הולגר לכמן (המפיק המוזיקלי של Antenne Brandenburg), אדי ואן ביק (המפיק המוזיקלי של Bayern 3), גרגור פרידל (המפיק המוזיקלי של SWR3), אנדראס לופלר (המפיק המוזיקלי של WDR 2, WDR 4 ו-) ואלכסנדר שמיץ (המפיק המוזיקלי של MDR Jump). ששת השירים יצאו לאור במהלך מסיבת עיתונאים שנערכה ב-10 בפברואר 2022.

### רשימת המשתתפים

### גמר
אירוע הגמר של הקדם שודר ב-4 במרץ 2022. סדר ההופעות שלו נקבע ב-23 בפברואר, במהלך התוכנית "Live nach Neun", בערוץ Das Erste, בהנחיית אלינה שטיגלר ופיטר גרוסמן. הזוכה נבחר באמצעות הצבעה ציבורית. ההצבעה כללה שיחות טלפון, הודעות SMS או הצבעה מקוונת. בהצבעה המקוונת יכלו הצופים להצביע באתרים של תשעת ערוצי הרדיו של רשות השידור הממלכתית. היא נפתחה ב-28 בפברואר ונערכה שבוע. במשדר הגמר הופיעו זוכת אירוויזיון 2016, ג'מאלה, עם השיר "1944"; וקונצ'יטה וורסט שביצעה מספר שירים עם גיטה הנינג, נציגת גרמניה באירוויזיון 1973 וג'יין קומרפורד.

## באירוויזיון
המהדורה ה-66 של האירוויזיון התקיימה בטורינו, איטליה והורכבה משני חצאי גמר ב-10 במאי וב-12 במאי 2022, ומגמר ב-14 במאי 2022. על פי כללי האירוויזיון, כל מדינה משתתפת, למעט המדינה המארחת וחמש המדינות הגדולות (גרמניה, צרפת, איטליה, ספרד והממלכה המאוחדת), נדרשת להיות אחת מעשר המדינות שיעפילו מאחד משני חצאי הגמר לגמר. כיוון שגרמניה חברה בחמש המדינות הגדולות, היא תעפיל לגמר באופן אוטומטי. ב-25 בינואר 2022 נקבע בהגרלת חצאי הגמר כי גרמניה תצביע בחצי הגמר השני. ב-13 במאי פורסם סדר ההופעות של הגמר, שנקבע על ידי מפיקי התחרות, כך ששירים דומים לא ישובצו בסמוך זה לזה. גרמניה הופיעה כמדינה ה-13, לפני ליטא ואחרי אוקראינה. לבסוף היא דורגה במקום ה-25 עם 6 נקודות בלבד.

## הערות שוליים

קטגוריה:גרמניה באירוויזיון
קטגוריה:מדינות באירוויזיון 2022
קטגוריה:2022 בגרמניה
Space (שיר של בקי היל)

"**Space**" (בעברית: **חלל**) הוא סינגל של הזמרת-יוצרת הבריטית, בקי היל, שיצא, על ידי חברת התקליטים פולידור רקורדס ואקו רקורדס, ב-2 באוקטובר 2020. השיר נכתב על ידי בקי היל, ג'וש רקורד, מארק ראלף, ו-CamelPhat, והופק על ידי מארק ראלף ו-CamelPhat. השיר מופיע בגרסת הדלוקס של אלבום האולפן הראשון שלה, *[[Only Honest on the Weekend]]*.

נכון לינואר 2022, השיר הושמע למעלה מ-9.3 מיליון פעמים בספוטיפיי.

## וידאו קליפ
הווידאו קליפ של השיר יצא בערוץ היוטיוב של בקי היל ב-2 באוקטובר 2020. נכון לינואר 2022, הווידאו קליפ נצפה למעלה מ-3.8 מיליון פעמים.

## מיקומי שיא

## היסטוריית יציאות לאור

## קישורים חיצוניים

## הערות שוליים

קטגוריה:שירים שנכתבו על ידי מארק ראלף
קטגוריה:שירים שנכתבו על ידי בקי היל
קטגוריה:שירי בקי היל
קטגוריה:שירים שהופקו על ידי מארק ראלף
קטגוריה:שירים באנגלית
טקס-מקס

ממוזער|מנות ומרכיבים טיפוסיים לטקס-מקס - תירס, צ'יפס טורטייה, גבינה, טאקו, סלסה, צ'ילי ומנות בקר.
**טקס-מקס** (באנגלית: **Tex-Mex**, הלחם של המילים "טקסני" ו"מקסיקני") הוא מונח המתאר סגנון בישול הנפוץ בארצות הברית המכיל שילוב של אלמנטים מהמטבח האמריקאי ומהמטבח המקסיקני, אשר אותו פיתחו במקור תושבי טקסס שהיו ממוצא ספרדי או מקסיקני. מטבח הטקס-מקס נפוץ בעיקר במדינות דרום ארצות הברית כמו טקסס, ניו מקסיקו, יוטה וקולורדו, אשר ממוקמות בסמוך לגבול עם מקסיקו. לאורך השנים מאכלי הטקס-מקס זכו לפופולריות רבה בכל ארצות הברית.

באזורים רבים ברחבי העולם נוטים לעיתים רבות לבלבל בין המטבח המקסיקני ל"טקס-מקס", בעוד שבמקסיקו טקס-מקס נתפס כסגנון בישול אמריקאי שכן חלק גדול מהמנות של טקס-מקס שונות באופן מהותי מהמאכלים הקיימים במטבח המקסיקני המסורתי ומופקות לעיתים רבות גם עם מרכיבים שלא נעשה בהם שימוש במטבח המקסיקני.

טקס-מקס מאופיין בשימוש נרחב בגבינה מגורדת, שעועית, בשר (בעיקר עוף, בקר וחזיר), פלפלים ותבלינים, בנוסף לטורטיות מקמח.

## מאכלים מובהקים
* פהיטה
* צ'ילי קון קרנה
* נאצ'וס

## גלריה

קובץ:Chili_with_garnishes_and_tortilla_chips.jpg|צ'ילי עם טורטייה וירקות קצוצים
קובץ:Fajitas_Wraps.JPG|פהיטה (Fajita) המוגשת בטורטיות עשויות חיטה
קובץ:Tex_Mex_Time.jpg|מרכיבים נפוצים בסגנון הבישול טקס-מקס
קובץ:Nachos_with_Guacamole.jpg|נאצ'וס עם גואקמולה
קובץ:Bowl of chili.jpg|צ'ילי קון קרנה
קובץ:NCI_Visuals_Food_Taco.jpg|וריאנט של המאכל טאקו המוגש בקונכייה פריכה אשר פופולרית בסגנון בישול זה
קובץ:Flickr_elisart_324248450--Beef_and_chicken_fajitas.jpg|פהיטה


## ראו גם
* המטבח האמריקני
* המטבח המקסיקני

## קישורים חיצוניים

*
מטבח
פהיטה

**פהיטה** (בספרדית: **Fajita**, **פחיטה**, פהיטה היא ההגייה האנגלית) הוא מאכל במטבח הטקס-מקס הכולל רצועות בשר צלויות המוגשות עם פלפלים ובצל קצוצים ומוקפצים, ואשר גם מוגש בדרך כלל על טורטיית קמח או תירס. בדרך כלל סוג הבשר בו נעשה שימוש במאכל הוא בשר עוף או בשר בקר. לרוב נהוג לטגן את הבצל והפלפל יחד עם הבשר. לעיתים רבות הפהיטה מוגשת יחד עם חסה קצוצה, שמנת חמוצה, גואקמולה, רוטב סלסה, פיקו דה גאיו, גבינה מגוררת, שעועית ועגבניות קצוצות.

בניגוד לבוריטו שכבר מוגש עם המילוי, במסעדות רבות נהוג להגיש את הפהיטה על מחבת מתכת חמה היישר מהכריים, כאשר עדיין ניתן לשמור את הצליל של הבשר שנצלה על האש. הטורטיות, הגוואקמולי, הסלסה, השמנת החמוצה, הגבינה המגוררת, האורז המקסיקני, וכל יתר המרכיבים מוגשים בנפרד והלקוח בוחר מה בדיוק לשים בתוך הטורטייה.

הפהיטה הפכה פופולרית במיוחד בארצות הברית במהלך שנות ה-80 של המאה ה-20 ומאז הפכה לאחד מהמאכלים הפופולריים ביותר במסעדות הטקס-מקס בארצות הברית וברחבי העולם.

## גלריית תמונות

קובץ:Fajitas_Wraps.JPG|פהיטות 
קובץ:Chicken Fajitas, Cabo Flags, West Palm Beach.jpg|הכנת פהיטה לאחר שכל המרכיבים הוגשו ללקוח
קובץ:The Matador on E. Burnside, Portland, Oregon (2022) - 4.jpg|הכנת פהיטות לאחר שכל המרכיבים הוגשו ללקוח
קובץ:Taqueria La Hacienda - Stierch - May 2019 05.jpg|הבשר של הפהיטה אשר מוגש לשולחן על מחבת מתכת חמה היישר מהכריים


## קישורים חיצוניים

## הערות שוליים

קטגוריה:טקס-מקס
קטגוריה:המטבח המקסיקני
Fly to Paradise

"**Fly to Paradise**" (בעברית: "**לָעוּף לְגַּן עֵדֶן**") הוא שיר שהוקלט על ידי הזמרת-יוצרת האנגלייה שרה ברייטמן, מתוך אלבום האולפן השנים-עשר שלה, *[[Hymn]]*. השיר יצא לאור ב-5 באפריל 2019, על ידי חברת התקליטים דקה, כסינגל הרביעי והאחרון מתוך האלבום. הוא נכתב על ידי אריק וייטאקר ופרנק פיטרסון והופק על ידי פיטרסון.

השיר הוקלט על ידי 5,905 מוזיקאים שונים מ-101 מדינות שונות ברחבי העולם.

## רקע וכתיבה
השיר נכתב במקור על ידי אריק וייטאקר והופק על ידי גאי זיגסוורת' ופיטר הולן. בהמשך, שכתב אותו פרנק פיטרסון שגם הפיק אותו מחדש. "Fly to Paradise" הוא שיר פופ אופראי שמילותיו עוסקות בדכדוך של אישה שביכולתה לעשות שלל דברים (בעלת "כנפיים"), אך היא ויתרה וברצונה לחוש אושר בידיעה שרק בגן עדן היא תוכל לחוות זאת.

בסמוך לצאתו, עלה השיר לרשת הזרמת המדיה ספוטיפיי, תוך שהצליח לצבור שם למעלה ממיליון השמעות.

## אירוויזיון למקהלות 2017
בשנת 2017 בוצע השיר באירוויזיון למקהלות על ידי 600 מוזיקאים. מאוחר יותר, ביצעה ברייטמן את "Fly to Paradise" בתוכנית הבוקר היפנית, *Sukkiri NTV*. מעבר לכך, הוקלט השיר על ידי זמרי הנוער של קלגרי. הלקה האנגלייה קליניק ביצעה אותו בהופעה חיה בשנת 2018.

השיר הוקלט על ידי מקהלת בית הספר למקהלה הקאמרית של ברברה אינגרם בשנת 2017.

## מיקומי שיא

## היסטוריית יציאות לאור

## קישורים חיצוניים

## הערות שוליים

קטגוריה:שירי 2013
קטגוריה:סינגלים מ-2019
קטגוריה:שירי שרה ברייטמן
קטגוריה:שירים באנגלית
קטגוריה:שירים על גן עדן
קטגוריה:שירים על כאב לב
קטגוריה:שירים על תעופה
Running (שיר של שרה ברייטמן)

"**Running**" (בעברית: "**רִיצָה**") הוא שיר שהוקלט על ידי הזמרת-יוצרת האנגלייה שרה ברייטמן, מתוך אלבום האולפן התשיעי שלה, *[[Symphony (אלבום)|Symphony]]*. השיר יצא לאור ב-28 באוגוסט 2007, על ידי חברת התקליטים מנהטן רקורדס, כסינגל השני מתוך האלבום. הוא היה לשיר הנושא הרשמי של אליפות העולם באתלטיקה 2007.

בהתאחדות האתלטיקה הבין-לאומית הוכר "Running" כשיר הצדקה הרשמי של אליפות העולם באתלטיקה 2007.

## רקע וכתיבה
השיר נכתב על ידי שרה ברייטמן, פרנק פיטרסון והירשבורגר והופק על ידי פיטרסון גם כן. "Running" כולל קטע קצר שנלקח מהשיר "Jupiter" של גוסטב הולסט. אותו השיר לקוח מתוך "כוכבי הלכת"; סוויטה תזמורתית שאותה חיבר המלחין הבריטי הולסט. שירה של ברייטמן נודע גם בשם "I Vow to Thee, My Country".

בסמוך לצאתו, עלה השיר לרשת הזרמת המדיה ספוטיפיי, תוך שהצליח לצבור שם למעלה מחצי מיליון השמעות.

## הופעה
בשנת 2008 קיימה ברייטמן הופעה מיוחדת שצולמה בהמשך והופצה על גבי DVD בשם, **. במסגרת אותה ההופעה, ביצעה ברייטמן את "Running", כמו גם שירים נוספים שנלקחו מ-*[[Symphony (אלבום)|Symphony]]*. "Running" נכלל באלבום האוסף, *[[Voce – Sarah Brightman Beautiful Songs]]*.

ההופעה שהתקיימה במסגרת אליפות העולם באתלטיקה 2007 הועלתה ליוטיוב ב-3 במאי 2012.

## מיקומי שיא

## היסטוריית יציאות לאור

## קישורים חיצוניים

## הערות שוליים

קטגוריה:שירי שרה ברייטמן
קטגוריה:שירים באנגלית
קטגוריה:שירים שנכתבו על ידי שרה ברייטמן
קטגוריה:שירי צדקה
פלאנטז' (אמסטרדם)

**פלאנטז**' (בהולנדית: **Plantage**) הוא רובע היסטורי במרכז העיר אמסטרדם שבהולנד.

ברובע גרו 1,805 תושבים נכון ל-1 בינואר 2020.

הרובע פותח לראשונה בסוף המאה ה-17 כמיקום בו הסוחרים העשירים של העיר בנו את אחוזותיהם. האזור היה ידוע באדמתו הפורייה ובקרבתו לנהר אמסטל, אשר הפך אותו למיקום אידיאלי לגנים ולחקלאות. עם הזמן, הרובע התפתח למוקד למוסדות תרבותיים ומדעיים. במאה ה-19 הוסבו רבים מהאחוזות לפארקים ציבוריים, גני חיות ומוזיאונים. כיום נמצאים ברובע מספר מוקדי עניין בולטים, בהם גן החיות המלכותי נטורה ארטיס מגיסטרה, הגנים הבוטניים של אמסטרדם, והמוזיאון להיסטוריה יהודית.

השכונה כוללת גם מגוון רחב של חנויות, מסעדות ובתי קפה, וכמו גם כמה פארקים ואזורים ירוקים. חלק גדול מהבניינים ברובע הם מבנים היסטוריים עם סגנונות אדריכליים ייחודיים אשר מוסיפים לקסם של הרובע.

## מוקדי עניין
* ארמיטאז' אמסטרדם
* המוזיאון הימי של הולנד
* מוזיאון המחתרת ההולנדית
* נטורה ארטיס מגיסטרה - גן החיות הוותיק ביותר בהולנד והגדול ביותר במדינה.
* התיאטרון ההולנדי
* הגנים הבוטניים של אמסטרדם
* מוזיאון בית רמברנדט
* המוזיאון להיסטוריה יהודית

## גלריית תמונות

קובץ:BENILUX_1031.JPG|ארמיטאז' אמסטרדם
קובץ:NL-Artis-ingang.jpg|גן החיות ארטיס
קובץ:Hollandse_Schouwburg_(Amsterdam).JPG|חזית התיאטרון ההולנדי


## קישורים חיצוניים

קטגוריה:אמסטרדם
אוסוויגו

**אוסוויגו** (באנגלית: **Oswego**) היא עיר במחוז אוסוויגו שבמרכז מדינת ניו יורק שבארצות הברית. העיירה משמשת כמושב המחוז של מחוז אווסוגו. נכון ל-2010 מנתה אוכלוסיית אוסוויגו 18,142 תושבים.

העיר שוכנת ברצועת החוף הדרום-מזרחית של ימת אונטריו ובשפך של נהר אוסוויגו.

העיר נוסדה במקור בשנת 1796.

בעיר שכן, בשלהי מלחמת העולם השנייה, מקלט חירום לפליטים, רובם יהודים.

## קישורים חיצוניים

* 

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:מדינת ניו יורק: ערים
קטגוריה:יישובים שהוקמו ב-1796
ג'יל לוגסי

**ג'יל לוגסי** (1953 – 4 במרץ 2021) היה פרופסור ישראלי לרפואה באוניברסיטת בן-גוריון בנגב וכיהן כראש המחלקה ההמטולוגית בבית החולים ברזילי במשך שלושה עשורים.

## ביוגרפיה
לוגסי נולד בפריז למשפחה שהיגרה לצרפת ממרוקו וגדל בבית ציוני חם. ב-1979, לאחר שהשלים את לימודיו בבית ספר לרפואה בפריז, עלה לארץ והחל התמחות בהדסה הר הצופים בירושלים. ב-1983 הונצח על ידי יעקב פינס בתחריט עץ כ"דוקטור לוגאסי" שהוצג במוזיאון ישראל.

בשנת 1988 עבר לאשקלון, והתמנה למנהל המחלקה ההמטולוגית במרכז הרפואי ברזילי, אותה ניהל עד אשר פרש לגמלאות ב-2018. בנוסף לניהול המחלקה ההמטולוגית, ניהל פרופ' לוגסי את בנק הדם בבית החולים, כמו כן כיהן כיו"ר ועדת הלסינקי ויו"ר ועדת מחקרים במרכז הרפואי ברזילי, וכן כיו"ר האיגוד הישראלי להמטולוגיה ועירויי דם.

פרט לעבודתו במרכז הרפואי ברזילי, פרופסור לוגסי היה פרופסור מן המניין בפקולטה למדעי הבריאות באוניברסיטת בן-גוריון בבאר שבע.

ב-2001 וב-2004 פרסם לצד חוקרים נוספים ספרים בנושא פקקת והטיפול בה.

ב-2007, עת כיהן כיו"ר אגודת הרופאים ההמטולוגיים בישראל, חתם על מכתב המתנגד לקריאה לחרם אקדמי של רופאים מהממלכה המאוחדת כנגד איגוד הרופאים הישראלי בשל הסכסוך הישראלי-ערבי.

ב-2009 לקח חלק כחוקר משנה במחקר של בית החולים וולפסון בנושא טיפול משולב עם פלזמה טרייה קפואה וריטוקסימאב (Mabthera) בחולים עם לוקמיה לימפוציטית כרונית במצב קשה.

פרופ' לוגסי ניצח בתוכנית הטלוויזיה "מקבילית המוחות". הוא הרצה רבות בנושאי אמנות והיה בעל אוסף אמנות גדול.

הותיר אחריו שלושה ילדים וכן, נכדים.

## קישורים חיצוניים
* דוד לוי, הציל את חייהם של רבים: הלך לעולמו פרופ' ג'יל לוגסי מבכירי ביה"ח ברזילי, באתר כאן אשקלון, 6 במרץ 2021

## הערות שוליים

קטגוריה:רופאים ישראלים
קטגוריה:המטולוגים ישראלים
קטגוריה:יהודים צרפתים
קטגוריה:עולים בשנות ה-1970
קטגוריה:ישראלים שנולדו ב-1953
קטגוריה:ישראלים שנפטרו ב-2021
הקונגרס הציוני העולמי האחד עשר

**[[הקונגרס הציוני העולמי|הקונגרס הציוני]] האחד עשר** התקיים ב-2 - 9 בספטמבר 1913 בעיר וינה שבאוסטריה.

בקונגרס הוחלט על הרחבת לימוד העברית במוסדות החינוך בעולם היהודי. כמו כן, הוחלט להקים אוניברסיטה עברית בירושלים. הנואם המרכזי בקונגרס היה ד״ר ארתור רופין, שנשא את נאומו במוצאי שבת 6 בספטמבר בשעה 20:00.

בעקבות מלחמת העולם הראשונה שפרצה ב-1914, לא התכנס הקונגרס עד לאחר המלחמה ב-1921.

## הרכב הקונגרס
יו"ר הקונגרס היה אוטו ורבורג וזהו הקונגרס האחרון ששימש בו כנשיא.

## מנושאי הקונגרס

### דיונים לגבי הקמת האוניברסיטה העברית

[283x283px|ממוזער|[בול "האוניברסיטה" שהונפק ב-9 במאי 1950 ובו ציור של הספרייה הלאומית|ימין]]
הקמת אוניברסיטה בארץ ישראל הייתה חלק מהחזון הציוני, וההצעה לעשות זאת עלתה כבר בשנת 1884 בוועידת קטוביץ. כבר בקונגרס הציוני הראשון שנערך בבזל בשנת 1897, התקיים דיון על רעיון הקמת האוניברסיטה, בעקבות הצעתו של צבי הרמן שפירא.

בקונגרס זה חיים ויצמן ומנחם אוסישקין העלו להצבעה את ההקמה של אוניברסיטה עברית בירושלים.

בקונגרס הוקרן בהקרנת בכורה סרט אילם דוקומנטרי "חיי היהודים בארץ ישראל" באורך 78 דקות שצילם וערך נוח סוקולובסקי ברחבי ארץ ישראל.

## ממשתתפי הקונגרס
* אדולף שטנד - ממנהיגיה הבולטים של התנועה הציונית באוסטריה.
* יהושע טהון - ממנהיגי התנועה הציונית בפולין.
* שלמה שילר - הוגה דעות ציוני בגליציה מאנשי "הפועל הצעיר".

## ראו גם
* האוניברסיטה העברית בירושלים#תולדות האוניברסיטה

## קישורים חיצוניים

## הערות שוליים

קטגוריה:ועידות ציוניות לפני קום המדינה
קטגוריה:וינה: היסטוריה
קטגוריה:1913
11
קטגוריה:ציונות באוסטריה
לה דורדה

**לָה דוֹרָדָה** (בספרדית: **La Dorada**) היא עיירה ורשות מקומית במחוז קלדס, קולומביה. זהו מקום מושבה של . העיירה ממוקמת על גדות הנהר הראשי של קולומביה, המגדלנה.

כלכלת העיר מבוססת בעיקר על מקנה, דיג ותיירות.

## גלריה

קובץ:La Dorada-alcaldía.jpg|בניין המשרדים של ראש העירייה
קובץ:La Dorada-Concejo1.JPG|אולם המועצה העירונית
קובץ:Palacio de Justicia La Dorada 1.jpg|ארמון הצדק העירוני


## קישורים חיצוניים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:קצרמר יישובים בקולומביה
קטגוריה:קולומביה: יישובים
קטגוריה:יישובים שהוקמו ב-1886
דיוויזיית השריון השישית (בריטניה)

**דיוויזיית השריון ה-6 של [[הצבא הבריטי]]** היא דיוויזיית שריון בריטית אשר לחמה במלחמת העולם השנייה.

## היסטוריה
### מלחמת העולם השנייה
הדיוויזיה הוקמה ב-12 בספטמבר 1940 כחלק מהפיקוד הצפוני והועמדה תחת פיקודו של ג'ון קרוקר, כחלק מהתעצמות הצבא הבריטי לאחר הפינוי מדנקרק. הדיוויזיה כללה את חטיבות השריון ה-20 וה-26 ואת קבוצת התמיכה ה-6, אולם באפריל 1942 נלקחה ממנה חטיבת השריון ה-20 ובמקומה היא קיבלה את החטיבה ה-38 (האירית) וביוני נלקחה ממנה גם חטיבת התמיכה ה-6.

בנובמבר 1942 השתתפה הדיוויזיה במבצע לפיד - הפלישה לצפון אפריקה, ולאחר מכן לחמה ב כחלק מהארמייה הבריטית הראשונה. בפברואר 1943 נשלחה הדיוויזיה לחזק את הכוחות האמריקניים לאחר התבוסה בקרב מעבר קסרין, ובמרץ הוכפפה הדיוויזיה לקורפוס הבריטי ה-9 וצוידה בטנקי M4 שרמן. הדיוויזיה הייתה חוד החנית של ההתקפה הסופית של הארמייה הראשונה במאי 1943, שפרצה דרך לתוניס. דיוויזיית השריון ה-6 קיבלה את כניעת הדיוויזיה הקלה ה-90 המפורסמת כחלק מכניעת כל כוחות הציר בצפון אפריקה במאי 1943.

לאחר מכן לחמה הדיוויזיה כחלק מהארמייה הבריטית השמינית בקרבות השונים בזירה האיטלקית, ובין השאר לחמה בקרב מונטה קאסינו, מבצע נזר, הקו הגותי ומתקפת האביב של בעלות הברית בצפון איטליה, עד לכניעת הכוחות הגרמניים באיטליה ב-2 במאי 1945.

### לאחר המלחמה
הדיוויזיה הוקמה מחדש במאי 1951 בבריטניה וכללה את חטיבת השריון ה-20 ואת החטיבה ה-61, ולאחר מכן הייתה חלק מארמיית הריין הבריטית, עד לפירוקה בשנת 1958.

## קישורים חיצוניים

* הדיוויזיה המשוריינת ה-6

6
קטגוריה:יחידות שריון בריטיות
DS4Ever

***DS4Ever*** (מעוצב באותיות רישיות ונקרא גם ***Drip Season 4Ever***) הוא אלבום האולפן השלישי של הראפר האמריקאי גאנה. האלבום יצא לאור ב-7 בינואר 2022, בהוצאת חברות התקליטים YSL ו300 אנטרטיינמנט. בחלק משיריו משתתפים אמנים רבים דוגמת פיוצ'ר, יאנג ת'אג, דרייק, קודאק בלאק, קלואי ביילי, ליל בייבי, כריס בראון ורודי ריץ'.

*DS4EVER* נכנס לראשונה למצעד הבילבורד 200 במקום הראשון, עם 150,000 יחידות שקולות לאלבום, מתוכם 4,000 מכירות טהורות. זהו האלבום השני של גאנה המגיע לראש המצעד.

## הוצאה לאור וקידום
ב-1 בינואר 2022 חשף גאנה את תאריך יציאת האלבום. עטיפתו, שעוצבה על ידי הארכיטקט דניאל ארשם, פורסמה ב-4 בינואר. למחרת הועלתה רשימת הרצועות לרשתות החברתיות של גאנה.

הסינגל המוביל של *DS4Ever*, "Too Easy", יצא לאור ב-24 בספטמבר 2021. בשיר זה השתתף הראפר פיוצ'ר. הרמיקס הרשמי של השיר, בו השתתף רודי ריץ', יצא לאור ב-3 בדצמבר. הקליפ לרמיקס פורסם בעמוד היוטיוב של גאנה ב-7 בינואר 2022. "too easy" הגיע למקום ה-16 בבילבורד הוט 100.

ב-10 בינואר אותה השנה פורסם וידאו קליפ לשיר "Livin Wild". יומיים אחר כך פורסם הקליפ של "Pushin P", בהשתתפות פיוצ'ר ויאנג ת'אג. שני השירים הגיעו למקום ה-61 והשביעי בבילבורד הוט 100 בהתאמה.

ב-13 בינואר "P Power", בהשתתפות דרייק, נוסף לאלבום.

## ביקורות

מייקל די ג'נארו מ-** טען כי *DS4Ever* הוא אלבום ראפ מיינסטרים טוב. מוסי ריבס מעיתון "רולינג סטון" ציין כי לגאנה יש סגנון מוזיקלי שונה ומושך משאר הראפרים בעת המדורנית. אולם הוא טען כי *DS4Ever* אינו יכול להתעלות מעל קלישאות הראפ העכשוויות. אלפונס פייר מפיצ'פורק כתב כי האלבום הוא מוטוני, ולא משתווה באיכותו לשאר יצירותיו של גאנה.

## הצלחה מסחרית
*DS4Ever* נכנס לראשונה למצעד הבילבורד 200 במקום הראשון, עם 150,000 יחידות שקולות לאלבום, מתוכם 4,000 מכירות טהורות. זהו האלבום השני של גאנה המגיע לראש המצעד. במקום השני באותו השבוע ניצב *[[Dawn FM]]* של דה ויקנד, כשלו 2,300 מכירות טהורות.

## רשימת רצועות

## מיקומי שיא

## קישורים חיצוניים

## הערות שוליים

קטגוריה:אלבומים באנגלית
קטגוריה:אלבומי גאנה
קטגוריה:אלבומים שהופקו על ידי מייק ויל מייד איט
קטגוריה:אלבומים שהגיעו למקום הראשון במצעד הבילבורד 200
קטגוריה:אלבומי חברת YSL רקורדס
הקונגרס הציוני העולמי הארבעה עשר

[ממוזער|אולם הקונצרטים של [וינה, מקום מושב הקונגרס הציוני העולמי הארבעה עשר]]
**[[הקונגרס הציוני העולמי|הקונגרס הציוני]] הארבעה עשר** התקיים ב-18 - 31 באוגוסט 1925 בעיר וינה שבאוסטריה. יושב ראש הקונגרס היה ד"ר חיים ויצמן.

הקונגרס התנהל על רקע תחילתו של גל העלייה הרביעית. גברה בו הביקורת על ההנהגה הציונית, שהחלה בקונגרס ה-13.

כמו כן, הוחלט לבטל את השקלים המיוחדים של המפלגות, ולאשר את "השקל המאוחד".

## הרכב הקונגרס
שלוש מאות ועשרה צירי הקונגרס התחלקו כדלהלן.
* הציונים הכלליים - 177
* השמאל (מפלגות שונות) - 59
* המזרחי - 55
*הרדיקלים - 15
*הרוויזיוניסטים בהנהגת זאב ז'בוטינסקי זכו ל-4 צירים.
חיים ויצמן שימש כיושב ראש הקונגרס.

## נאום ויצמן
בנאומו התייחס יו"ר הקונגרס חיים ויצמן להתייחסות הציונות לתושביה הערבים של ארץ ישראל. 
ויצמן גרס כי הקונגרס 

## ממשתתפי הקונגרס
[ממוזער|קבוצת צירי [תנועת המזרחי]]
בין ממשתתפי הקונגרס היו:
* נחום סוקולוב - נשיא הקונגרס
* מנחם אוסישקין
* מאיר בר-אילן
* ארתור מנחם הנטקה
* ליאון לויטה
* ליאו מוצקין
* הנרייטה סולד
* יהושע השל פרבשטין
* אליעזר קפלן 
* דוד רמז
* יעקב ארליך
* הרברט בנטוויץ'
* ראובן בריינין
* דוד ילין
* סטיבן שמואל וייז - רב רפורמי וממנהיגי יהדות ארצות הברית
* הרב זאב וולף גולד - ממנהיגי תנועת "המזרחי"

## ראו גם
* העלייה הרביעית
* התערוכה הארץ-ישראלית

## לקריאה נוספת
* מעוז עזריהו ויאיר שפירא, קבורתו מחדש של מקס נורדאו בתל אביב: מחקר בגאוגרפיה פוליטית של הזיכרון הציוני, דגש

## קישורים חיצוניים

## הערות שוליים

קטגוריה:ועידות ציוניות לפני קום המדינה
קטגוריה:וינה
קטגוריה:1925
14
קטגוריה:ציונות באוסטריה
מפלגת העבודה האיסלאמית

**מפלגת העבודה האסלאמית** (בפרסית: **حزب اسلامی کار**) היא מפלגה רפורמיסטית באיראן אשר נוסדה באוקטובר 1998. המפלגה אושרה באופן חוקי ב-24 בינואר 1999. נכון לינואר 2022, למפלגת העבודה האיסלאמית ישנם כ-4 נציגים במג'לס ונציג אחד במועצת העיר של טהראן.

המפלגה ידועה כתומכת בתוכנית הרפורמה של הנשיא לשעבר מוחמד ח'תאמי, ובזכויות עובדים. יש הטוענים כי מצע המפלגה ממקם אותה בשמאל-מרכז של הקשת הפוליטית האיראנית. מפלגת העבודה עוסקת גם בסוגיות "ימניות" ובהן עידוד הצמיחה הכלכלית, בשיתוף עם מפלגת המתינות והפיתוח ומפלגת תומכי הבנייה אשר נחשבת לבעלת ברית של מפלגת העבודה.

## קישורים חיצוניים

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:מפלגות אסלאמיות
קטגוריה:איראן: מפלגות
קטגוריה:מפלגות שהוקמו ב-1998
קטגוריה:מפלגות שהוקמו ב-1999
משה וייס

**משה וייס** (נולד ב-1937) הוא נכה צה"ל בעל עיטור העוז. שחקן כדורשער בנבחרת העיוורים של ישראל ב.

## ביוגרפיה
וייס עבר את מלחמת העולם השנייה בבלגיה. אביו נספה והוא נותר עם אמו ואחיו והסתתרו בכפר בחסות הכומר המקומי. לאחר שעלה לארץ היה בחברת הנוער של קיבוץ רוחמה ומאוחר יותר התגייס לשירות בגדוד נח"ל מוצנח.

בספטמבר 1956 השתתף במבצע לולב, נפגע מרסיסי רימון ואיבד את מאור עיניו. על פעולה זו עוטר וייס בצל"ש הרמטכ"ל, שהומר ב-1973 לעיטור העוז, בהתאם לחוק העיטורים בצבא הגנה לישראל שהתקבל באותה שנה.

וייס למד פיזיותרפיה ולאחר מכן עבד במשך מספר שנים כמעסה בבית"ר ירושלים ובמלון שרתון. בצרפת הוא הוסמך בלימודי פיזיותרפיה לעיוורים ובשנת 1978 החל לעבוד בבית החולים תל השומר. התמחה בשיקום פציעות ידיים ועבד במכון לשיקום חיילים.

במסגרת פעילותו בבית הלוחם היה חבר נבחרת כדורשער לעיוורים והשתתף כחבר בנבחרת ישראל למשחקים הפאראלימפיים בהולנד.

וייס נישא לרוחמה אביטבול ולהם שלושה ילדים. גיסיו הם הרבנים מאיר אליטוב ושמעון אליטוב.

## קישורים חיצוניים
* פירוט השתתפותו בתחרויות המשחקים הפאראלימפיים באתר הרשמי של IPC 
* ראיון עם משה וייס ובני משפחתו: "סבא עיוור, אבא עיווא, כשאגדל ואלך למלחמה - גם אנ אהיה עיוור...", העולם הזה, 17.12.1969, עמודים 31–34.
* 
* ראיון בתוכנית "בין שואה לזיכרון", כאן, 10.4.2021.

קטגוריה:ניצולי השואה: בלגיה
קטגוריה:ילדים בשואה: בלגיה
קטגוריה:מעוטרי עיטור העוז בפעולות התגמול
קטגוריה:שחקני כדורשער פאראלימפיים ישראלים
קטגוריה:שחקני כדורשער ישראלים
קטגוריה:ספורטאים ישראלים במשחקים הפאראלימפיים ארנהם (1980)
קטגוריה:שחקני כדורשער במשחקים הפאראלימפיים ארנהם (1980)
קטגוריה:ספורטאים נכי צה"ל
קטגוריה:עיוורים ישראלים
קטגוריה:פיזיותרפיסטים ישראלים
קטגוריה:רוחמה: אישים
קטגוריה:משפחת אליטוב
קטגוריה:ישראלים שנולדו ב-1937
פסגת שארפ (איי שטלנד הדרומיים)

**פסגת שארפ** (באנגלית: **Sharp Peak**) היא פסגה סלעית חדה בצפון מזרח רמת וידין, בחצי האי וארנה, באי ליווינגסטון באיי שטלנד הדרומיים, שבאנטארקטיקה .

גובהה של הפסגה 500 מטרים מעל פני הים.

פסגת שארפ מתנשאת מעל קרחון רוז ואלי שמצפון - מערב לפסגה;

פסגת שארפ מתנשאת מעל קרחון דבלט שמדרום לפסגת שארפ.

הפסגה ממוקמת 2.38 קילומטרים מדרום - מערב לנקודת קאראבלובה;

3.28 קילומטרים מערבית לנקודת אינוט;

3.28 קילומטרים צפונית-מערבית מגבעת אדינבורו;

1.9 קילומטרים צפונית - מזרחית מנונאטאק הליס;

3.73 קילומטרים מפסגת סמואל;

ו-5.08 קילומטרים מפסגת מיזייה.

## היסטוריה
הפסגה נסקרה לראשונה במסגרת סקר בריטי שנערך בשנים 1957 -1959;

הפסגה מופתה לראשונה בשנת 1968, בהתבסס על הסקר הבריטי האמור;

מיפוי נוסף בוצע על ידי סוקרים ספרדיים בשנת 1991 ועל ידי סוקרים בולגריים בשנים 2005 ו-2009.

שם הפסגה הוא שם תיאורי. באנגלית "sharp" משמעו "חד". השם מופיע בטבלה בריטית משנת 1935.

## קישורים חיצוניים
* נתונים כלליים

שארפ
בית אברהם (חסידות)

חסידות **בית אברהם** הייתה חצר חסידית ייחודית שהוקמה בידי חסידים שהעריצו את הרב אברהם יצחק הכהן קוק והחליטו להכתירו כאדמו"ר עליהם.

## הקמה והתפתחות
החסידות הוקמה בשנת ה'תר"ץ (1930) וכללה יהודים רבים, בהם רבני עיירות וקהילות, שנחשפו לדמותו והגותו של הראי"ה קוק והפכו למעריציו. הם התאגדו להקמת חצר חסידית מלאה, הכוללת בתי מדרשות של אנשיה, נסיעות מיוחדות אל האדמו"ר - הראי"ה, לימוד עקבי במשנתו, אימוץ מנהגיו, ועוד. אך על אף רצון החסידים, לא הסכים הרב קוק להיות להם לאדמו"ר.

בארבעה מקומות הוקמו בתי מדרשות מיוחדים של החצר: פאביאניץ, לודז', ולוצלאווק וז'ירארדוב. אלו התפתחו במהירות תוך מספר חודשים וכללו מאות מתפללים. חלק מאנשי החסידות היו אנשי הציונות הדתית בפולין אשר ראו בעצמם כחסידים לכל דבר וראו צורך במנהיג ואדמו"ר אשר ידריך אותם, ומצאו ברב קוק רב ששילב בין החסידות לבין תורת ארץ ישראל והציונות.

בשנת תרצ"ג מסרו בידיו החסידים מגילת קלף ובה בקשה רשמית שיקבל עליו להיות לאדמו"ר, אך שוב הוא סירב, כנראה מפני התנגדותו לעצם הרעיון והתנגדותו לאדמו"רות החסידית.

## אופי הקהילות
בתי מדרשות אלו נהגו כמנהגי החסידות ולמדו הלכה ואגדה כמנהג שאר החסידים, ואף ארגנו נסיעות לרב קוק לכבוד החגים כמנהג שאר החסידויות. בנוסף, הם נהגו מנהגי חסידים לרב קוק בעליות לתורה, ברכו במי שברך את הראי"ה ואף שלחו לו פדיון נפש. אך הם התייחדו משאר החסידויות בלימוד כתבים ציוניים ואקטואליה.

קהל החסידים היה מגוון וכלל יהודים העובדים לפרנסתם ואף רבנים כמו רב העיירה ז'ירארדוב – הרב יחיאל מאיר קרימסקי, רבה של וולצלאווק – הרב יהודה ליב קובלסקי, ובנו של רבה של לודז' – הרב שמחה טרייסטמאן. רבנים אלו משכו רבים מבני העיר להצטרף לחסידות.

בכל אחד מבתי המדרשות הוקם ועד שהיה ממונה על ארגון הקבוצה ועל הקשר הישיר עם הרב. לאחר תקופה אף החליטו גבאי בתי המדרש לשלוח מכתב לרב קוק המתאר את אופי הקהילה ולבקש ממנו הסכמה רטרואקטיבית להקמת החסידות.

## לקריאה נוספת
* 
* 
* 
## קישורים חיצוניים
*
*
*

קטגוריה:הראי"ה קוק
קטגוריה:חצרות חסידיות